РЕГЛАМЕНТ (ЕО) № 310/2009 НА КОМИСИЯТА
от 15 април 2009 година
относно откриване на тръжна процедура за изкупуване на обезмаслено мляко на прах за периода до 31 август 2009 година включително
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 13, параграф 3 и член 18, параграф 2, буква д) във връзка с член 4 от него,
като има предвид, че:
(1)
Поради надхвърлянето на предлаганите количества на заложения в член 13, параграф 1, буква г) от Регламент (ЕО) № 1234/2007 размер от 109 000 тона, с Регламент (ЕО) № 309/2009 на Комисията (2) на 15 април 2009 година беше закрито интервенционното изкупуване на обезмаслено мляко на прах на фиксирана цена за периода от 1 март до 31 август 2009 година.
(2)
С оглед да се продължи подпомагането на пазара на обезмаслено мляко на прах следва да бъде открита тръжна процедура.
(3)
В член 13 от Регламент (ЕО) № 214/2001 на Комисията (3) се установяват приложимите правила при решение от страна на Комисията за изкупуване чрез тръжна процедура.
(4)
Предвид особеното положение на пазарите на мляко и млечни продукти и стремежа за подобряване на ефикасността на системата е подходящо честотата на търговете да бъде увеличена чрез дерогация на два пъти месечно.
(5)
С оглед откриване на тръжна процедура за изкупуване на обезмаслено мляко на прах във възможно най-кратък срок след закриването на интервенционното изкупуване на фиксирана цена е необходимо настоящият регламент да влезе в сила в най-кратки срокове.
(6)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Изкупуването на обезмаслено мляко на прах чрез тръжна процедура извън посочения в член 13, параграф 1 от Регламент (ЕО) № 1234/2007 лимит е открито до 31 август 2009 година при условията, предвидени в глава II, раздел 4 от Регламент (ЕО) № 214/2001 и в настоящия регламент.
Член 2
Чрез дерогация от член 14, параграф 2 от Регламент (ЕО) № 214/2001 срокът за представяне на оферти в отговор на индивидуалните покани за участие в търг е 11:00 ч. (брюкселско време) на първия и третия вторник от месеца.
През август обаче е 11:00 ч. (брюкселско време) на четвъртия вторник. Ако вторник е официален празничен ден, крайният срок е 11:00 часа (брюкселско време) на предходния работен ден.
Член 3
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 април 2009 година.